ગુજરાતમાં આગામી વિધાનસભાની ચૂંટણીને ધ્યાનમાં રાખતા પાટીદાર અનામત આંદોલન ફરી એકવાર ચર્ચામાં આવી ગયું છે. સોમવારે બપોરે આ મુદ્દે પાસના કોર કમિટિના સભ્યો અને ગુજરાત કોંગ્રેસ વચ્ચે બેઠક થઇ હતી અને ત્યાર બાદ કોંગ્રેસના ભરતસિંહ સોલંકીએ પત્રકાર પરિષદ કરી હતી અને એ પછી પાસ કન્વીર હાર્દિક પટેલે પણ પત્રકાર પરિષદ કરી કોંગ્રેસના વલણને સકારાત્મક ગણાવ્યું હતું. આ સમગ્ર મામલે હાર્દિક પટેલ અને કોંગ્રેસ પર પ્રશ્ન કરતાં નાયબ મુખ્યમંત્રી નીતિન પટેલે પણ પત્રકાર પરિષદ સંબોધી હતી. નીતિન પટેલે પત્રકાર પરિષદમાં કહ્યું હતું કે, 'કોંગ્રેસ અને પાસ વચ્ચેની બેઠકનું શું પરિણામ આવ્યું એ એ લોકો સ્પષ્ટ કરે. કોંગ્રેસે આ બેઠકમાં કશું નવું નથી કહ્યું. સમાજને અંધારામાં રાખવા માટે તેઓ આ નાટક કરી રહ્યાં છે. હાર્દિક પટેલે પત્રકાર પરિષદમાં કહ્યું કે, ભાજપે પાટીદાર સમાજ માટે કંઇ નથી કર્યું.'